 Na RICHARD MUNGUTI JAJI Said Juma Chitembwe anayesongwa na madai ya ufisadi anaomba tume ya huduma za mahakama (JSC) izuiliwe kutegemea ushahidi wa video alizonakiliwa na gavana wa zamani Mike Sonko Mbuvi katika kesi nne za kumtimua kazi ya Ujaji. Kesi hizo zimeorodheshwa kusikizwa Desemba 14, 2021 na JSC. Jaji Chitembwe anadai Sonko alimrekodi Video bila idhini yake, jambo analosema linakandamiza haki zake. Jaji huyo anasema sheria hairuhusu ushahidi uliopatikana kwa njia isiyo halali kutegemewa wakati wa kuamua kesi. Mbali na Video kadhaa ambazo Sonko alisambaza katika mitandao ya kijamii pia alirekodi mazugumzo kati yake na Jaji Chitembwe kwa Simu. Nukuu hizo zote za Video na Simu zilisambazwa katika mitandao ya kijamii ambapo sauti inayodaiwa kuwa ya Jaji Chitembwe inasikika. “JSC itakiuka sheria endapo itategemea mazugumzo ya kibinafsi kati yangu na Sonko.Video hizo zilirekodiwa bila idhini yangu. Haziwezi kutegemewa kama ushahidi,” asema Jaji Chitembwe katika kesi aliyowasilisha kwa sheria za dharura katika mahakama kuu Milimani Nairobi. Jaji Chitembwe anaomba korti ifutulie mbali ushahidi huo wa video na rekodi za simu ambazo Sonko alisisambaza katika mitandao ya kijamii. Katika kesi hiyo Jaji Chitembwe amewashtaki Sonko, Francis Wambua, Amana Said Jirani, Imgard Beige, David Leboo ole Kilusu na JSC. Jaji Chitembwe anaomba Mahakama kuu izuie JSC kupokea ushahidi kutoka kwa Gavana wa pili katika kaunti ya Nairobi Bw Sonko. Pia anaomba mahakama iwazime mashahidi wengine walioagizwa wafike mbele ya JSC kutoa ushahidi dhidi yake. JSC iilimwagiza Jaji Chitembwe afike mbele yake mnamo Desemba 14,2021 kujibu madai ya utovu wa maadili na upokeaji hongo ili kuwashawishi majaji waliosikiza kesi ya uteuzi wa Gavana Anne Kananu Mwenda waitupilie mbali. Mbali na majaji hao wa mahakama kuu inadaiwa mlalamishi (chitembwe) amenukuliwa akisema atawafikia majaji katika mahakama ya rufaa kuzamisha kabisa kesi ya Kananu. Jaji Chitembwe amesema katika kesi hiyo JSC haikumpa muda wa siku 21 kujiandaa kujibu madai aliyowekelewa na walalamishi kama inavyotakiwa kisheria. Kupitia kwa wakili Peter Wena, Jaji Chitembwe anasema hatapata haki kamwe endapo JSC itategemea ushahidi wa video zilizonakiliwa Sonko ama watu wake ambao hawajahitimu katika taaluma ya uanahabari. “Kesi ya JSC dhidi yangu haina mashiko kisheria kwa vile inategemea ushahidi wa video na maongeo ya simu kati yangu (chitembwe) na Sonko,” asema Jaji Chitembwe katika tetezi alizowasilisha katika mahakama kuu. Jaji Chitembwe anasema haki zake chini ya kifungu nambari 31 (d) cha Katiba zimekiukwa na JSC inayotegemea ushahidi wa video na rekodi za simu. Chini ya kifungu hiki habari za mmoja hazipasi tolewa ama kutangazwa bila idhini yake. “Endapo JSC haitazimwa na hii mahakama itategemea ushahidi wa video na rekodi za simu alizoninukuu Sonko kinyume cha sheria kuamua kesi inayonikabili ya kufukuzwa kazini kwa kukaidi maadili,”asema Jaji Chitembwe. Jaji huyo amesema JSC haijamkabidhi video hizo azitazame na kusizikiza kabla ya kuwasilisha tetezi zake akiomba zitupiliwe mbali. Mlalamishi huyo anadai hajapewa muda wa kusikiza video hizo ili ajitetee. Jaji Chitembwe ameomba mahakama ifikie uamuzi haki zake zimakandamizwa na kusitisha kusikizwa kwa kesi hiyo Desemba 14, 2021 kisha apewe muda wa kujiandaa. Wiki iliyopita Gavana Kananu alipata maagizo kumzuia Sonko akisambaza video alizomchukua. Hakimu mkuu Heston Nyaga alimwamuru Sonko asisambaze video za Kananu. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  